النشاط "الاقتصادي" الوحيد، حاليا، اللي فيه واحد الانتعاشة استثنائية، وكلُّو أرباح، بلا ما تحتاج لا رأسمال، ولا قروض، ولا مقر، ولا يد عاملة، ولا استراتيجية، ولا ماتريال، وبلا ما تخاف لا من مراجعات ضريبية، ولا من تضخم، ولا من عمل نقابي، هو الابتزاز.
الرواج اللي واقع فهاد السوق ما كاينش بحالو، والمارْشيات موجودين، والمستثمرين (والمستقمِرين) فيه مدوّْرين الناعورة بالمزيان.
الاستثمار فهاد المجال ما كاين ما أسهل منُّو. وخاصُّو غير شوية ديال الزعامة وقلّة العقل وها انت رجعتي بيزنس مان! 
يكفي أنه يكون وجهك قاصح وصحيح، وما عندك علاش تحشم. 
ويلا توفّر فيك هاد الشرط تبّع الخطوات التالية، وانقر على "الزر"، وواصل!
أول حاجة، حلّ شي صفحة فالفايسبوك، وشي قناة فيوتوب.
حاول تختار شي اسم فيه الإثارة، وكيدغدغ العواطف، بلا ما نقولِّيك بحالاش.
حفظ شي كلمات وعبارات بحال مُحاربة الفساد، فضح المفسدين، جميعا من أجل شي حاجة، ودفاعا عن شي حاجة…
فالأول ما تقول والو من عندك، غير قلّب على شي مقاطِع ڤيديو فيها أي كلام، مع شي موسيقى حزينة، وكتب فالتعليق: لك الله يا وطني!!
ملِّي يبدا عندك الرواج، عزل شي سميّة مضخّمة وبدا تلمّح لها.
يلا فهم راسو دوز معاه لواتساب وتفاهم معاه، ويلا كنتِ عايش فالخارج كلّف شي واحد من عائلتك ولا من صحابك يتفاوض معاه… وكمّل من عندك!
يلا ما فهمش راسو طلّع لادوز، وسير لمرحلة القصف العشوائي.
كتب أي حاجة، وقول أي حاجة، ما تعطي دليل، ما تعطي بُرهان. 
غادي تقرا فالتعاليق: براڤو، عطيتيه، زيد فضح الشلاهب، فضح المفسدين، انت صوت الشعب…
ها الرواج خدام مزيان. أرا برّع!
يلا حرّكتي القضية مزيان غادي يتصل بك شي واحد من أعداء ديك الشخصية، وغادي يبدا يعطيك فالملفات، وانت ما عليك غير تنشر.
واخَّا هذا اللي يعطيك الملفات غيكون أكثر فسادا من الأول ماشي سوقك انت. المهم لاقي شي مع شي، وانت اللي غتربح. 
ومع الرواج حاول تكثر الأسماء المثيرةاللي كتخلق التفاعل. ولكن ما تنساش كلمة السر: محاربة الفساد!!
ما تبقاش تخيّر فالحالات، أي واحد جا فالطريق باسم الله. سياسي، ولا رجل أعمال، ولا بزناس، ولا رئيس جماعة، ولا رئيس فريق،… اللي طاح فالمقلة يتّقلا!
وطبعا ما تنساش دِّير صحابك. عزل شي وحدين اللي عندهم الصرف الساهل ديرهم فجنبك. ما تهضر عليهم ما تحامي عليهم. غير ما تجبدهمش 🤗
وملِّي تنجح فهاد المرحلة، وتبغي تحترف، شوف شوية الفوق، وعزل شي سميّات بحال الهمة وبحال الحموشي وبحال المنصوري، وبدا فالتشيار.
ولكن فهاد الحالة هاصّك تحفظ قاموس جديد، بحال داك الشي ديال البنية السرية!
فهاد الحالة غادي تلقى اللي يبغي يدير معاك "شراكات"، ويموّل الأعمال "الخيرية" ديالك، غير هو ما غاديش يبغيو يبانو فالصورة! داك الشي ديال حنا في خدمة الوطن في سبيل الله وصافي 🥹
ولكن عنداك تخاف وتدشهر، خاصك ديما تبقى مخرّج عينيك، وما تنساش الهضرة ديال حنا كنحاربو الفساد، حيث المفعول ديالها بحال السماوي!